## Pravilnik o sveobuhvatnom javnom imeniku i službi davanja obavijesti o pretplatnicima

### NN 137/2012 (12.12.2012.), Pravilnik o sveobuhvatnom javnom imeniku i službi davanja obavijesti o pretplatnicima

HRVATSKA AGENCIJA ZA POŠTU I ELEKTRONIČKE KOMUNIKACIJE

2922

Na temelju članka 12. stavka 1. točke 1. i članka 47. stavka 7. Zakona o elektroničkim komunikacijama (»Narodne novine«, br. 73/08, 90/11 i 133/12) Vijeće Hrvatske agencije za poštu i elektroničke komunikacije donosi

PRAVILNIK

O SVEOBUHVATNOM JAVNOM IMENIKU I SLUŽBI DAVANJA OBAVIJESTI O PRETPLATNICIMA

I. OPĆE ODREDBE

Sadržaj Pravilnika

Članak 1.

Ovim se pravilnikom određuju način i uvjeti uspostave, izdavanje tiskanog ili elektroničkog izdanja najmanje jednog sveobuhvatnog javnog imenika svih pretplatnika te način i uvjeti uspostave najmanje jedne službe davanja obavijesti (informacija) o brojevima svih pretplatnika javno dostupnih telefonskih usluga u Republici Hrvatskoj.

Članak 2.

Ovaj pravilnik usklađuje se s odredbama Direktive 2002/22/EC Europskog parlamenta i Vijeća o zajedničkom regulatornom okviru za elektroničke komunikacijske mreže i usluge koja je izmijenjena i dopunjena Direktivom 2009/136/EC.

Pojmovi i značenja

Članak 3.

U smislu ovog pravilnika pojedini pojmovi imaju sljedeće značenje:

1. Agencija: Hrvatska agencija za poštu i elektroničke komunikacije,

2. davatelj imeničkih sadržaja: pravna ili fizička osoba koja je ovlaštena za davanje imeničkih sadržaja,

3. imenički sadržaji: djelatnost davanja usluge javnog imenika pretplatnika i usluge koja omogućava ili pomaže krajnjem korisniku pretraživanje imenika, uključujući i službu davanja obavijesti (informacija) o pretplatnicima,

4. javni imenik pretplatnika: popis pretplatnika javno dostupnih telefonskih usluga pojedinog operatora s pripadajućim pretplatničkim brojem, adresom, vrstom korisnika (fizička ili pravna osoba) i vrstom pretplatničkog broja,

5. služba davanja obavijesti (informacija) o brojevima pretplatnika: javno dostupna telefonska usluga pretraživanja javnog imenika pretplatnika,

6. sveobuhvatni javni imenik svih pretplatnika: imenik svih pretplatnika javno dostupnih telefonskih usluga u Republici Hrvatskoj, osim pretplatnika koji su u pisanom obliku izričito zabranili unošenje svojih podataka u imenik,

7. univerzalni imenički sadržaj: najmanje jedan sveobuhvatni javni imenik i/ili najmanje jedna služba davanja obavijesti (informacija) o brojevima svih pretplatnika javno dostupnih telefonskih usluga u Republici Hrvatskoj,

8. Zakon: Zakon o elektroničkim komunikacijama (»Narodne novine«, br. 73/08 i 90/11).

II. ODABIR DAVATELJA UNIVERZALNIH IMENIČKIH SADRŽAJA

Članak 4.

(1) Agencija najmanje jedanput u dvije godine utvrđuje:

1. pružaju li se univerzalni imenički sadržaji na prikladan način i s odgovarajućom kakvoćom usluge,

2. postoje li zainteresirani operatori za pružanje univerzalnih imeničkih sadržaja.

(2) Ako Agencija utvrdi da se univerzalni imenički sadržaji pružaju na prikladan način, Agencija ne mora odrediti davatelja univerzalnih imeničkih sadržaja ili može ukinuti obvezu pružanja univerzalnih imeničkih sadržaja operatoru kojemu je takva obveza bila prethodno određena.

(3) Ako Agencija utvrdi da se univerzalni imenički sadržaji ne pružaju na prikladan način, Agencija će:

1. donijeti odluku o određivanju jednog ili više operatora za pružanje univerzalnog imeničkog sadržaja,

2. donijeti odluku o raspisivanju javnog natječaja za pružanje univerzalnog imeničkog sadržaja na temelju kojeg će biti odabran jedan ili više operatora za pružanje univerzalnog imeničkog sadržaja.

III. OBVEZE OPERATORA JAVNO DOSTUPNIH TELEFONSKIH USLUGA

Dostavljanje podataka o pretplatnicima

Članak 5.

(1) Operatori javno dostupnih telefonskih usluga moraju ovlaštenom davatelju imeničkog sadržaja omogućiti pristup svim podacima o pretplatnicima koje je objavio u vlastitom javnom imeniku svojih pretplatnika, u skladu s načelima nepristranosti, nediskriminacije i troškovne usmjerenosti, u standardnom formatu kako je navedeno u stavku 3. ovog članka, te sukladno mehanizmu, periodičnosti i vremenu definiranom u stavku 5. ovog članka.

(2) Standardni format i način dostave informacija o pretplatniku odredit će izabrani univerzalni davatelj imeničkog sadržaja u dogovoru sa svim operatorima javno dostupnih telefonskih usluga. U slučaju postojanja spora Agencija će odlukom odrediti standardni format i način dostave informacija o pretplatniku.

(3) Standardni format obuhvaća sljedeće podatke o pretplatniku:

1. ime i prezime ili naziv za pravnu osobu,

2. telefonski broj ili brojeve pretplatnika,

3. adresu pretplatnika,

4. vrstu pretplatničkog broja.

(4) Standardni format mora sadržavati i druge bitne podatke o pretplatniku u slučaju da operator javno dostupnih usluga objavljuje iste u vlastitom imeniku pretplatnika.

(5) Operatori javno dostupnih telefonskih usluga moraju ovlaštenom davatelju imeničkog sadržaja dostaviti podatke o svojim pretplatnicima najmanje jednom godišnje. Izmijenjeni podaci pretplatnika moraju biti dostavljeni davatelju sveobuhvatnog imenika svih pretplatnika u roku od dva (2) radna dana nakon što je došlo do promjene istih.

(6) U slučaju da pretplatnik prenese broj u mrežu drugog operatora, primatelj broja nakon izvršenog prijenosa broja u svoju mrežu odgovara za pravovremenu dostavu podataka o pretplatniku.

(7) Operatori javno dostupnih telefonskih usluga moraju voditi računa o zaštiti osobnih podataka svojih pretplatnika čije podatke dostavljaju ovlaštenom davatelju sveobuhvatnog imenika svih pretplatnika. Davatelj imeničkog sadržaja ne odgovara za ispravnost dostavljenih podataka o pretplatnicima.

IV. OBVEZE UNIVERZALNOG DAVATELJA SVEOBUHVATNOG JAVNOG IMENIKA SVIH PRETPLATNIKA

Članak 6.

(1) Univerzalni davatelj sveobuhvatnog javnog imenika svih pretplatnika mora podatke o pretplatnicima unutar sveobuhvatnog javnog imenika svih pretplatnika prikazati i objaviti na isti način bez obzira koji operator pruža javnu telefonsku uslugu. Sveobuhvatni javni imenik svih pretplatnika mora biti dostupan svim korisnicima usluga u prikladnom elektroničkom i/ili tiskanom obliku.

(2) Izmjena osobnih podataka pretplatnika mora biti dostupna unutar sveobuhvatnoga javnoga elektronskog imenika svih pretplatnika, u roku od dva (2) radna dana nakon što su izmijenjeni podaci zaprimljeni. Operator sveobuhvatnog javnog imenika svih pretplatnika mora obnavljati i objavljivati najmanje svake dvije godine tiskani sveobuhvatni javni imenik svih pretplatnika.

(3) Podaci o pretplatniku iz sveobuhvatnog javnog imenika svih pretplatnika moraju biti na raspolaganju svim ovlaštenim davateljima imeničkih sadržaja, samo u svrhu objave imeničkih sadržaja u skladu s načelima objektivnosti, transparentnosti, nepristranosti, nediskriminacije i troškovne usmjerenosti. Agencija će redovito objavljivati i ažurirati na svojim internetskim stranicama podatke o ovlaštenim davateljima sveobuhvatnog imenika svih pretplatnika.

(4) Korištenje podataka o pretplatniku mora biti, uvjetovano poštivanjem privole pretplatnika vezano uz korištenje tih podataka. Za dobivanje privole za unos osobnih podataka korisnika odgovara operator koji pruža javnu telefonsku uslugu.

V. OBVEZE UNIVERZALNOG DAVATELJA SVEOBUHVATNE USLUGE DAVANJA OBAVIJESTI (INFORMACIJA) O BROJEVIMA PRETPLATNIKA

Članak 7.

(1) Odabrani univerzalni davatelj sveobuhvatne usluge davanja obavijesti (informacija) o brojevima pretplatnika mora osigurati korisnicima mogućnost dobivanja traženih podataka o pretplatniku, brzom i djelotvornom pretragom sveobuhvatnog imenika svih pretplatnika, u bilo kojem trenutku:

1. pozivanjem pripadajućega kratkog koda (118xx), a koji je dostupan sa svih terminalnih uređaja unutar bilo koje javne telefonske mreže u Republici Hrvatskoj,

2. slanjem kratke tekstualne poruke na pripadajući kratki kod, a koji je dostupan sa svih terminalnih uređaja unutar javne telefonske mreže u Republici Hrvatskoj koja nudi mogućnost slanja tekstualnih poruka,

3. pristupom internetskoj stranici, bez naknade.

(2) Služba davanja obavijesti o brojevima svih pretplatnika na koje se odnosi stavak 1. točka 1. ovog članka mora biti dostupna korisnicima javnih govornica bez naknade.

(3) Pozivanje službe davanja obavijesti iz stavka 1. točke 1. ovog članka mora biti omogućeno, bez naknade poziva, i slijepim osobama.

(4) Služba davanja obavijesti o brojevima svih pretplatnika na koje se odnosi stavak 1. točka 2. ovog članka mora biti dostupna, bez naknade, i korisniku s gubitkom sluha koji je u nemogućnosti participirati glasovni govor putem pozivanja službe davanja obavijesti iz stavka 1. točka 1. ovog članka.

(5) Usluge davanja obavijesti o brojevima pretplatnika navedene u stavku 1. točki 1. ovog članka moraju odgovarati standardima kakvoće, sukladno drugim podzakonskim aktima, a koji vrijede za davatelja sveobuhvatne usluge davanja obavijesti o brojevima pretplatnika koji je određen kao operator univerzalnih usluga.

(6) Podaci o pretplatnicima za potrebe službe davanja obavijesti (informacija) o brojevima pretplatnika moraju se redovito obnavljati u rokovima iz članka 5. stavka 5. te članka 6. stavka 2. ovog Pravilnika.

VI. ZAHTJEVI PRETPLATNIKA

Članak 8.

(1) Svaki pretplatnik javno dostupne telefonske usluge u javnim komunikacijskim mrežama ima pravo zatražiti uključivanje, povlačenje privole, odnosno brisanje svih ili dijelova vlastitih podataka iz objavljenih imenika ili nadopuniti sve ili samo dio podataka koji se odnose na njegovu pretplatu bez naplate troškova. Pretplatnik javno dostupne telefonske usluge u javnim komunikacijskim mrežama takav zahtjev dostavlja isključivo svom operatoru javno dostupne telefonske usluge.

(2) Svaki pretplatnik javno dostupne telefonske usluge ima pravo na ispravak bilo koje pogreške u imeniku koja se odnosi na pretplatnički odnos u rokovima propisanim u članku 6. stavku 2., bez naknade.

VII. PRIJELAZNE I ZAVRŠNE ODREDBE

Članak 9.

(1) Ovaj pravilnik stupa na snagu u roku osam (8) dana od dana objave u »Narodnim novinama«, osim odredbe članka 5. stavka 3. točke 4. ovog pravilnika, koja stupa na snagu u roku šezdeset (60) dana od dana stupanja na snagu ovog pravilnika.

(2) Danom stupanja na snagu ovog pravilnika prestaju vrijediti odredbe Pravilnika o imeniku i službi davanja obavijesti o pretplatnicima (»Narodne novine«, br. 23/09).

Klasa: 011-02/12-02/18

Urbroj: 376-12/IK-12-1 (MW)

Zagreb, 5. prosinca 2012.

Predsjednik Vijeća

Miljenko Krvišek, dipl. ing. el., v. r.

Pravilnik, NN 137/2012-2922